(Návrh)

Z Á K O N

z ..........................2001,

ktorým sa mení a dopĺňa zákon č. 370/1997 Z. z. o vojenskej službe 
v znení neskorších predpisov

	Národná rada Slovenskej republiky sa uzniesla na tomto zákone:

Čl. I

	Zákon č. 370/1997 Z. z. o vojenskej službe v znení zákona č. 10/2000 Z. z. a zákona        č. 400/2000 Z. z. sa mení a dopĺňa takto:

1. V § 129 ods. 6 sa za slová „cestu sa“ vkladajú slová „na účely zamestnania nadčas podľa                 § 111“.

2. V § 134 ods. 2 sa vypúšťa text za bodkočiarkou.

3.  V § 144 sa za odsek 7 vkladá nový odsek 8, ktorý znie:
	„(8) V súvislosti s účasťou na preventívnej rehabilitácii patria profesionálnemu vojakovi náhrady podľa osobitného predpisu.^70a)“.
	Poznámka pod čiarou k odkazu 70a znie: 
„^70a) 	§ 41 zákona č. 380/1997 Z. z. o peňažných náležitostiach vojakov.“.
	Doterajší odsek 8 sa označuje ako odsek 9.

4. Za § 172 sa vkladá § 172a, ktorý znie:
„§ 172a

	(1) Na účely náhrady za stratu na zárobku vojaka podľa ustanovení osobitného predpisu sa nemocenským^74a) rozumie aj náhrada nemocenského^74b) a náhrada služobného príjmu.^74c)

	(2) Pri poškodení zdravia, ku ktorému došlo pri plnení služobných povinností, patrí vojakovi, ktorý sa stal invalidným alebo čiastočne invalidným, okrem náhrady škody podľa osobitného predpisu^74d) aj jednorazové mimoriadne odškodnenie až do sumy päťdesiatnásobku služobného príjmu^74e) dosiahnutého v kalendárnom mesiaci predchádzajúcom mesiacu, v ktorom došlo k úrazu. Jednorazové mimoriadne odškodnenie možno priznať aj vojakovi, ktorý sa stal invalidný alebo čiastočne invalidný v priamej súvislosti s plnením služobných povinností.

	(3) V prípadoch hodných osobitného zreteľa možno poškodenému vojakovi alebo pozostalým po vojakovi priznať finančný príspevok na zmiernenie škody až do sumy 50.000,- Sk.

	(4) Podrobnosti o poskytovaní jednorazového mimoriadneho odškodnenia a finančného príspevku na zmiernenie škody ustanoví všeobecne záväzný právny predpis, ktorý vydá                  ministerstvo.“.

	Poznámky pod čiarou k odkazom 74a, 74b, 74c a 74d znejú:
„^74a)	§ 200 Zákonníka práce.
^74b)  	§ 12 zákona č. 114/1998 Z. z. o sociálnom zabezpečení vojakov. 
^74c)	§ 5 ods. 2 zákona č. 114/1998 Z. z. v znení zákona č. 131/1999 Z. z.
^74d)    § 195 až 209 Zákonníka práce
^74e)    § 34 ods. 1 zákona č. 380/1997 Z. z. peňažných náležitostiach vojakov.“.

5. § 181 vrátane nadpisu znie:
„§ 181
Použitie ustanovení Zákonníka práce
	(1) Na služobný pomer profesionálneho vojaka sa použijú aj ustanovenia § 1 ods. 2,                § 15, § 17,  § 18, § 19 ods. 1, § 20, § 32, § 34 až 38, § 39 ods. 3 a 4, § 85 ods. 2, § 98, § 134,                 § 152 ods. 1 až 4, § 166 až 170, § 192 až 209, § 211 až 213, § 214 ods. 1, 3 a 4, § 216 ods. 2 a 3,               § 217 až 222,  § 253 Zákonníka práce.
	(2) Na vojenskú službu vojakov povinnej vojenskej služby, vojakov prípravnej služby             a mimoriadnej vojenskej služby sa  použijú aj ustanovenia § 1 ods. 2, § 15, § 17, § 18, § 19 ods. 1, § 20, § 32, § 34, § 38, § 39 ods. 3 a 4, § 134, § 192 až 209, § 211, § 213, § 214 ods. 1, 3 a 4,             § 216 ods. 2 a 3, § 217 až 222 a § 253 Zákonníka práce..“.

Čl. II

Tento zákon nadobúda účinnosť 1. apríla 2002.